Război în Israel, ziua 169. Netanyahu, decis să lanseze ofensiva asupra Rafah
- Bianca Ion
- 23 martie 2024, 06:45
Război în Israel, ziua 169. Secretarul de stat american, Antony Blinken s-a întâlnit pe 22 martie cu premierul israelian Benjamin Netanyahu. Deși reprezentantul SUA a încercat să-l convingă pe premierul israelian că o amplă operațiune militară în orașul Rafah din sudul Fâșiei Gaza "risca să izoleze și mai mult Israelul", acesta din urmă este hotărât să lanseze ofensiva și fără sprijinul SUA.
Benjamin Netanyahu și Antony Blinken, față în față
O amplă operațiune militară în orașul Rafah din sudul Fâșiei Gaza "risca să izoleze și mai mult Israelul", a avertizat vineri secretarul de stat american Anthony Blinken, la încheierea unei vizite în Israel și a unei discuții "deschise" cu premierul israelian Benjamin Netanyahu, au transmis AFP și Reuters.
Benjamin Netanyahu și Antony Blinken au avut o discuție care a durat aproximativ 40 de minute vineri dimineața. Pe lângă urgența de a intensifica ajutorul umanitar în teritoriul palestinian, Blinken urma să solicite Israelului să nu declanșeze o ofensivă terestră majoră asupra Rafah.
"'Împărtăşim obiectivul Israelului de a înfrânge pe Hamas şi obiectivul de a garanta securitatea Israelului pe termen lung, dar o operaţiune militară majoră terestră la Rafah riscă să ducă la uciderea de mai mulţi civili, să izoleze şi mai mult Israelul la nivel mondial şi să pună în pericol securitatea sa pe termen lung'', a spus Blinken înainte de a pleca înapoi spre SUA.
Război în Israel, ziua 169. Netanyahu, hotărât să lanseze ofensiva asupra Rafah
Război în Israel, ziua 169. După întâlnirea cu Blinken, Netanyahu a declarat că Israelul este pregătit să continue singur războiul împotriva Hamas, în contextul tensiunilor dintre SUA și Israel legate de conflictul din Gaza. Mai mult, Benjamin Netanyahu l-a informat vineri pe secretarul de stat american că Israelul intenționează să lanseze o ofensivă la Rafah, în sudul Fâșiei Gaza, chiar și fără susținerea SUA, informează AFP.
"Am spus că nu vom avea posibilitatea de a distruge Hamas fără a intra în Rafah şi fără a elimina batalioanele care mai sunt acolo. I-am spus că eu sper să facem acest lucru cu sprijinul SUA, însă dacă trebuie, o vom face singuri", a declarat Netanyahu după întrevederea sa la Tel Aviv cu responsabilul american.
"I-am spus că apreciez cu adevărat faptul că noi am fost uniţi în războiul împotriva Hamas timp de cinci luni. I-am spus de asemenea că noi recunoaştem necesitatea de a evacua populaţia civilă din zonele de război şi de a răspunde nevoilor umanitare, şi desigur noi lucrăm în această direcţie", a mai spus şeful guvernului israelian.
În marele oraș din sudul Fâșiei Gaza, conform ONU, trăiesc acum 1,5 milioane de persoane, majoritatea fiind persoane strămutate din cauza războiului declanșat de amploarea fără precedent a atacului mișcării islamiste Hamas din 7 octombrie asupra teritoriului israelian.
Armata israeliană afirmă că a capturat sute de militanți Hamas care se adăposteau în spitalul Al-Shifa din Gaza.
Război în Israel, ziua 169. Forțele de Apărare Israeliene (IDF) au capturat sute de luptători ai grupărilor HALALA și Jihadul Islamic în timpul unei operațiuni extinse în principalul spital din Gaza, Al Shifa, a declarat purtătorul de cuvânt al armatei israeliene, contraamiralul Daniel Hagari. Trupele israeliene au pătruns în spitalul Al Shifa din Gaza la primele ore ale dimineții de luni și au cercetat întregul complex, despre care armata afirmă că ar fi conectat la o rețea de tunele folosite ca bază de către luptătorii palestinieni.
Sute de luptători au fost neutralizați, iar peste 500 de suspecți au fost reținuți, inclusiv 358 de membri ai grupărilor militante islamiste Hamas și Jihadul Islamic, cel mai mare număr de la începutul conflictului, acum aproape șase luni, conform aceluiași purtător de cuvânt al IDF, citat de Reuters.
Contraamiralul Daniel Hagari a indicat că unitățile de forțe speciale au folosit "tactici de înșelăciune" pentru a surprinde luptătorii islamisti și au lovit puternic grupările Hamas și Jihadul Islamic. Printre cei reținuți se numără trei comandanți militari de rang înalt ai Jihadului Islamic și doi oficiali Hamas responsabili de operațiuni în Cisiordania, precum și alți oficiali de securitate internă ai Hamas.
"Cei care nu s-au predat fortelor noastre si au lupta impotriva lor au fost eliminati", a declarat Hagari.